b'\n_START_ARTICLE_\nTyske antarktisekspedition 1938\xe2\x80\x931939\n_START_PARAGRAPH_\nDen tyske antarktisekspedisjonen 1938\xe2\x80\x9339 var den tredje officielle antarktisekspedition foretaget af det tyske rige. Den blev igangsat af Hermann G\xc3\xb6ring som en del af Fire\xc3\xa5rsplanen, og Helmut Wohlthat blev givet i opdrag at lede planl\xc3\xa6gning og forberedelser. Ekspeditionen blev hovedsagelig gennemf\xc3\xb8rt af \xc3\xb8konomiske hensyn: ved at s\xc3\xb8ke etter nye fangstfelter for den tyske hvalfangstfl\xc3\xa5de skulle den tyske afh\xc3\xa6ngighed af import af margarine og fedt reduceres. Planen var at skabe grundlaget for en fremtidig tysk annektering af en sektor i Antarktis, og forberedelserne til ekspeditionen blev gjort i dybeste hemmelighed. M\xc3\xa5let med ekspeditionen var omr\xc3\xa5det mellem 20\xc2\xb0 vest og 20\xc2\xb0 \xc3\xb8st.\n_START_SECTION_\nForberedelser\n_START_PARAGRAPH_\nI juli 1938 blev kaptein Alfred Ritscher betroet opgaven at lede en ekspedition til Antarktis. I l\xc3\xb8bet af f\xc3\xa5 m\xc3\xa5neder lykkedes det at sammens\xc3\xa6tte og udruste en ekspedition med det hovedform\xc3\xa5l at skaffe topografiske kundskaber for den tyske hvalfangstfl\xc3\xa5de. Samtidig skulle der gennemf\xc3\xb8res et videnskabeligt program indenfor biologi, meteorologi, oceanografi og jordmagnetisme langs kysten, og der skulle foretas rekognosering med fly i det da ukendte indland._NEWLINE_Efter som der kun var et halvt \xc3\xa5r til r\xc3\xa5dighed for forberedelserne, m\xc3\xa5tte Ritscher tage til takke med det, som var tilg\xc3\xa6ngeligt af skibe og fly. Efter en hastig ombygning af skibet MS Schwabenland og de to Dornier Wal-vandfly "Boreas" og "Passat" afrejste ekspeditionen fra Hamborg den 17. december 1938.\n_START_SECTION_\nEkspeditionens gennemf\xc3\xb8relse\n_START_PARAGRAPH_\nDen 19. januar 1939 n\xc3\xa5ede ekspeditionen frem til Kronprinsesse M\xc3\xa4rtha Kyst og opdagede hidtil ukendte isfrie bjergomr\xc3\xa5der inde p\xc3\xa5 kontinentet. I l\xc3\xb8bet af syv rekognoseringsflyvninger mellem den 20. januar og den 5. februar 1939 blev der fotograferet et omr\xc3\xa5de p\xc3\xa5 350.000 km\xc2\xb2. Ved vendepunkterne blev metalpiller med suver\xc3\xa6nitetsm\xc3\xa6rker nedkastede for at kunne h\xc3\xa6vde suver\xc3\xa6nitet over omr\xc3\xa5det. P\xc3\xa5 yderligere otte "specialflyvninger", hvor ogs\xc3\xa5 Ritscher selv deltog, blev s\xc3\xa6rligt interessante omr\xc3\xa5der filmede og farvefotograferede. Ombord i "Schwabenland" og p\xc3\xa5 havisen ved kysten blev biologiske unders\xc3\xb8gelser gennemf\xc3\xb8rte, men udstyret tillod hverken sl\xc3\xa6deekspeditioner p\xc3\xa5 isshelfen eller landing med vandfly i bjergomr\xc3\xa5derne._NEWLINE_Omr\xc3\xa5derne mellem 10\xc2\xb0 vest og 15\xc2\xb0 \xc3\xb8st, som ekspeditionen havde observeret fra skib eller fly, blev d\xc3\xb8bt Neuschwabenland. I mellemtiden havde den norske regering modtaget oplysninger fra hvalfangere om den tyske aktivitet, og den 14. januar 1939 blev sektoren mellem 20\xc2\xb0 vest og 45\xc2\xb0 \xc3\xb8st erkl\xc3\xa6ret som norsk territorium med navnet Dronning Maud Land._NEWLINE_Ekspeditionen forlod kysten af det antarktiske kontinent den 6. februar 1939 og gennemf\xc3\xb8rte yderligere oceanografiske unders\xc3\xb8gelser i omr\xc3\xa5det p\xc3\xa5 Bouvet\xc3\xb8en og Fernando de Noronha p\xc3\xa5 hjemrejsen. Den 11. april 1939 n\xc3\xa5ede "Schwabenland" tilbage til Hamborg.\n_START_SECTION_\nVidenskabeligt udbytte\n_START_PARAGRAPH_\nI 1942 f\xc3\xa6rdiggjorde Otto von Gruber topografiske kort over det \xc3\xb8stlige Neuschwabenland i skala 1:50.000 og et oversigtkort over Neuschwabenland. Blandt de nyopdagede omr\xc3\xa5der blev for eksempel Kraulbjergene opkaldt efter ekspeditionens lods Otto Kraul. Behandling af resultaterne fra det vestlige Neuschwabenland blev afbrudt af udbruddet af 2. verdenskrig, og en stor del af de 11.600 skr\xc3\xa5fotografier gik tabt under krigen._NEWLINE_Ved siden af billederne og kortene, som blev offentliggjort af Ritscher, overlevede kun ca. 600 flyfoto krigen. Disse blev imidlertid ikke genfundet f\xc3\xb8r i 1982. Resultaterne af de biologiske, geofysiske og meteorologiske unders\xc3\xb8gelser blev f\xc3\xb8rst publicerede mellem 1954 og 1958. Ritscher planlagde en ny ekspedition med mere egnede fly, men p\xc3\xa5 grund af udbruddet af 2. verdenskrig blev denne plan aldrig gennemf\xc3\xb8rt.\n_START_SECTION_\nOffentlig omtale\n_START_PARAGRAPH_\nForberedelserne til ekspeditionen blev hemmeligholdte for offentligheden, og det var kun lokalpressen i Hamburg, som bragte en notis om tilbagekomsten. Ekspeditionens geolog, Ernst Herrmann, publicerede i 1941 en popul\xc3\xa6rvidenskabelig bog, som i mere end 60 \xc3\xa5r var den eneste rapport om ekspeditionen for et bredere publikum. Den knappe information f\xc3\xb8rte til, at der i den f\xc3\xb8lgende tid opstod myter og konspirationsteorier vedr\xc3\xb8rende ekspeditionen og det nyligt opdagede Neuschwabenland.'